《壶山四景图 其三》
明代·吴希贤

翠壶之山凌碧虚，层崖峭壁仙所居。寻常秀色尽奇绝，况有晴云时卷舒。

我昔攀缘出云表，决眦遐天众山小。结庐拟向山中栖，日日看云听啼鸟。

一朝云起随六龙，我亦乘之登九重。为霖未慰苍生望，惭愧清朝恩数隆。

只今还寻故山去，净扫云轩与云住。

作者简介：（1437—1489）福建莆田人，名衍，以字行，改字汝贤。天顺八年进士。授检讨。幼敏异，精《毛诗》。性豪迈负奇气。尝预修《英宗实录》，以南京翰林院侍读学士卒官。有《听雨亭稿》。